國家醫院

國家醫院，香港舊日一間醫院，今日部份屋宇屬西營盤賽馬會分科診所，為歷史建築。醫院香港政府開，喺西營盤雀仔橋。舊時隔皇后大道，對住高陞戲院。醫院治理皇家人，即係公務員，其他病者亦可以就診，有商人，有自備藥資，有巡理府送來就醫，亦有窮民。醫院亦設驗屍。今日西營盤賽馬會分科診所，仍有人叫佢國家醫院。

最初國家醫院，並唔喺現址。1849年，只算兩層高屋仔。由於起得差，維修唔好，1874年打風打散咗。咁政府借歐洲酒店做醫院，喺荷李活道，巡理府側。巡理府即中區差館。新址1874年11月13號開張。無幾年，1878年12月25號，又畀火燒毁。咁就要搬去性病醫院，即係現址。1879年，重建好性病醫院，就變成國家醫院。初頭唐人唔睇國家醫院，話就話唐人只睇中醫，唔睇西醫，實際上太貴，多數唐人都畀唔起。

國家醫院係主要政府醫院，直至1937年，瑪麗醫院開張，先至取代國家醫院。原址變成西營盤醫院，治傳染病。之後原址嘅建築物分期重建，1955年起咗贊育醫院、1960年起咗西營盤賽馬會分科診所，1980年起咗菲臘牙科診所。

香港已停用醫院